**Όμορφη και παράξενη πατρίδα Οδ. Ελύτη**

ωσαν αυτή που μου 'λαχε δεν είδα

Ρίχνει να πιάσει ψάρια πιάνει φτερωτά

στήνει στην γη καράβι κήπο στα νερά

κλαίει φιλεί το χώμα ξενιτεύεται

μένει στους πέντε δρόμους αντρειεύεται

Όμορφη και παράξενη πατρίδα

ωσαν αυτή που μου 'λαχε δεν είδα

Κάνει να πάρει πέτρα την επαρατά

κάνει να τη σκαλίσει βγάνει θάματα

μπαίνει σ' ένα βαρκάκι πιάνει ωκεανούς

ξεσηκωμούς γυρεύει θέλει τύρρανους

Όμορφη και παράξενη πατρίδα

ω σαν αυτή που μου 'λαχε δεν είδα

Πέντε μεγάλους βγάνει πάνω τους βαρεί

Να λέιψουν απ’ τη μέση τους δοξολογεί. *Οδ. Ελύτης, Ποίηση, Ίκαρος, Αθήνα, 2002*

 (νέο url από safe yt) <https://video.link/w/EhpBb>

**Βιογραφικό σημείωμα 1**: Οδυσσέας Ελύτης (πραγματικό όνομα: *Οδ. Αλεπουδέλης).* Από τους σπουδαιότερους ποιητές του 20 αι. Το 1979 τιμήθηκε για το έργο του με το βραβείο Νόμπελ της λογοτεχνίας. Το ποίημα ανήκει στην ποιητική συλλογή: Ο Ήλιος ο Ηλιάτορας.

2. Δημήτρης Λάγιος: Γεννημένος στις 7 Απριλίου του 1952 στη Ζάκυνθο (πέθανε στις 11 Απριλίου του 1991), ο Δημήτρης Λάγιος αυτό που ποτέ δεν άφησε ήταν η ελληνική μουσική παράδοση και ποίηση, τις οποίες κουβαλούσε μέσα του, όπως, εξάλλου, είναι εμφανές στις συνθέσεις του. Η Πέγκυ Λάγιου, μάλιστα, αναφέρει ότι ο συνθέτης όχι μόνον έχει διατηρήσει τους φανατικούς «οπαδούς» του, αλλά κερδίζει συνεχώς τις νεότερες γενιές, που με αυτήν τη συναυλία θα έχουν την ευκαιρία να συναντηθούν ξανά με το έργο του.

Ο Γιώργος Νταλάρας έχει πει για τον Δημήτρη Λάγιο: «Θα ’ταν πιο καλά να μη σε είχα ακούσει να τραγουδάς μ’ αυτήν τη σπαρακτική φωνή που δεν λέει να φύγει από τ’ αυτιά μου. Θα ’ταν πολύ καλύτερα αν δεν σε γνώριζα, για να μη νιώθω το βάρος της απουσίας σου».

**ΑΣΚΗΣΕΙΣ**

1. Το ποίημα συνδυάζει στοιχεία παραδοσιακής και μοντέρνας ποίησης. Να εντοπίσετε από ένα χαρακτηριστικό καταγράφοντας το αντίστοιχο σημείο.
2. Να σχολιάσετε τη χρήση της προσωποποίησης κα τον κυρίαρχο ρόλο του ρήματος ως προς το νόημα που παράγουν και να εξηγήσετε την απουσία των επιθέτων ως προς το ύφος του λόγου που διαμορφώνεται στο ποίημα.

 (Μήτσελος Αλ. & Σπ., Νέα Ελληνικά Γ’ Λυκείου)

1. Ποιο είναι, κατά τη γνώμη σας, το κύριο θέμα του ποιήματος; Να εκφράσετε τη γνώμη σας, αξιοποιώντας κατάλληλους κειμενικούς δείκτες.